Әсәйем Иһән ауылынан, ҡартатайым менән ҡартәсәйем янына ҡайта. Уларға хәлде аңлата, дөрөҫөрәге ни булғанын үҙе лә төшөнмәгән әсәйем хатты күрһәтә. Ниңәлер, ҡартәсәй менән ҡартатай улдары килендәрен айырған тип аңлай. Билдәле, ошоға ярашлы һалҡын мөнәсәбәт күрһәтәләр. Хәлле генә йәшәһәләр ҙә, әсә менән йәше лә тулмаған сабыйҙы тыуған ауылына атта оҙатырға кәрәклеге иҫтәренә төшмәй, улдарын ҡайғыртып, илашыуҙан уҙмайҙар. Ә әсәкәйем яҡшы әҙәм этен дә тышҡа сығармаҫ көндә тыуған яҡтарына юллана...